Jiří Holeček

**Jiří Holeček** (* 18. marec 1944, Praha) je bývalý český hokejový brankár.

## Životopis
Hokej začal hrať v Prahe ako 12-ročný za Tatru Smíchov. V nasledujúcej sezóne 1957/1958 prestúpil do HC Bohemians Praha. Z oboch týchto klubov bol prepustený a tak nastúpil do klubu Dynamo Praha dnes známeho skôr pod názvom HC Slavia Praha, kde pôsobil 5 sezón.

V sezóne 1963/1964 dosiahol vek 19 rokov a dostal povolávací rozkaz: jeden na futbal do druholigovej Dukly Tábor a jeden na hokej do Dukly Jihlava, ktorá hrala najvyššiu súťaž. Holeček si zvolil hokej a odišiel na základnú vojenskú službu do tréningového tábora Jihlavy.

V HC Dukla Jihlava pôsobil iba 3 mesiace, pretože v klube boli 5 brankári a dvaja boli nadbytoční. Musel preto odísť do druholigového klubu VTJ Dukla Košice, ktorý si ako nováčik vybojoval v tejto sezóne postup do najvyššej klubovej súťaže v Československu. Po skončení vojenskej služby chcel odísť do HC Sparta Praha. S jej funkcionármi sa však nedohodol (žiadal od klubu vlastný byt, ponúknutá mu bola len ubytovňa ČKD v Hloubětíne), preto predĺžil s Košiciach zmluvu. Nakoniec tu pôsobil 10 sezón. V Dukle pracoval ako vojak z povolania, ale v skutočnosti sa venoval iba hokeju. S klubom končil väčšinou v strede tabuľky. V januári 1967 prešla Dukla z vojenského (VTJ) na civilný oddiel (TJ) a klub niesol názov VSŽ podľa hlavného sponzora. Vo Východoslovenských Železiarniach pracoval ako energetik, ale opäť len na papieri.

V sezóne 1972/1973 odchytal posledné stretnutie za TJ VSŽ Košice a po sezóne odišiel do HC Sparta Praha, ktorá o jeho služby už mala záujem. Tu odchytal 5 úspešných sezón, keď v hneď prvej 1973/1974 získal striebro a dvakrát v sezónach 1976/1977 a následne 1977/1978 bronz. Na záver kariéry ako 34-ročný odišiel do Nemecka. 2 roky pôsobil v druholigovom EHC 70 München, s ktorým sa mu v sezóne 1979/1980 podarilo postúpiť do hokejovej Bundesligy. V ďalšej sezóne prestúpil do nemeckého druholigového klubu EHC Essen, kde pôsobil 1 sezónu. Klub v tejto sezóne vypadol a Jiří Holeček vo veku 37 rokov ukončil svoju profesionálnu kariéru.

## Tituly
**1971* - Majster Európy zo Ženevy s reprezentáciou Česko-Slovenska
**1972* - Majster Sveta z Prahy s reprezentáciou Česko-Slovenska
**1972* - Majster Európy z Prahy s reprezentáciou Česko-Slovenska
**1976* - Majster Sveta z Katovíc s reprezentáciou Česko-Slovenska
**1976* - Majster Európy z Katovíc s reprezentáciou Česko-Slovenska
**1977* - Majster Sveta z Viedne s reprezentáciou Česko-Slovenska
**1977* - Majster Európy z Viedne s reprezentáciou Česko-Slovenska

## Reprezentácia
Zúčastnil sa viacerých Majstrovstiev sveta v ľadovom hokeji, kde získal spolu 9 medailí; z toho 3 zlaté, 5 strieborných a 1 bronzovú. Na majstrovstvách sveta patril k najväčším oporám tímu, čo dokazuje aj 5-násobná účasť v najlepšej formácii turnaja a titul pre najlepšieho brankára šampionátu.

Holeček má 10 medailí z majstrovstiev Európy v ľadovom hokeji, ktoré boli súčasťou tých svetových. Z 10 medailí sú 4 zlaté, 4 strieborné a 2 bronzové.

Taktiež sa zúčastnil Zimných olympijských hier v roku 1972 v japonskom Sappore, kde obsadil s tímom Česko-Slovenska 3. miesto a následne o 4 roky neskôr v rakúskom Innsbrucku získal striebro.

## Ocenenia
* víťaz ankety Zlatá hokejka (1x) - 1974.
* Najlepší brankár Majstrovstiev sveta v ľadovom hokeji (5x) - 1971, 1973, 1974, 1976, 1978
*All Star MS - 1971, 1973, 1975, 1976, 1978
* člen Sieň slávy IIHF (1998)
* člen Sieň slávy českého hokeja (od 4. novembra 2008 pri slávnostnom otvorení siene na počesť jubilea 100 rokov Českého hokeja, spolu so 41 hráčmi)

## Externé odkazy
* Jiří Holeček na eurohockey.net (anglicky)
* Jiří Holeček - video z cyklu České televízie "Na plovárně"
* Jiří Holeček na osobnosti.cz

Kategória:Česko-slovenskí hokejoví brankári
Kategória:Českí hokejoví brankári
Kategória:Majstri sveta v ľadovom hokeji
Kategória:Strieborní olympijskí medailisti v ľadovom hokeji
Kategória:Bronzoví olympijskí medailisti v ľadovom hokeji
Kategória:Česko-slovenskí strieborní olympijskí medailisti
Kategória:Česko-slovenskí bronzoví olympijskí medailisti
Kategória:Hráči HC Košice
Kategória:Hráči LTC Praha
Kategória:Hráči HC Bohemians Praha
Kategória:Hráči HC Slavia Praha
Kategória:Hráči HC Sparta Praha